বেলেঘাটায় পুলিশের হানা! যুবভারতী কাণ্ডে পাকড়াও আরও এক

কলকাতা: বিশ্বকাপজয়ী লিওনেল মেসির (Lionel Messi) ‘গোট ইন্ডিয়া ট্যুর’-এর (GOAT India Tour) শুরুতেই বেনজির বিশৃঙ্খলা হয় সল্ট লেকের যুবভারতী স্টেডিয়ামে (Yuba Bharati Stadium)। প্রিয় ফুটবলারকে দেখতে না পেয়ে স্টেডিয়ামে ভাংচুর চালায় উত্তেজিত দর্শকরা। এতে বিপুল ক্ষতির মুখে পড়েছে শহরের এই ঐতিহ্যবাহী স্টেডিয়াম। এই ঘটনায় ইতিমধ্যে অনেককেই আটক করেছে কলকাতা পুলিশ (Kolkata Police)। রবিবার ফের একজনকে ধরল (Arrest) পুলিশ। জানা গিয়েছে, বেলেঘাটা থেকে একজনকে পাকড়াও করে পুলিশ। এই নিয়ে যুবভারতী কাণ্ডে ধৃতের সংখ্যা বেড়ে দাঁড়াল ১০।

এদিকে শুক্রবার এই ইভেন্টের আয়োজক শতদ্রু দত্তর রিষড়ার বাড়িতে হানা দেয় বিধাননগর দক্ষিণ থানার পুলিশ। সেখেন তল্লাশিও চালানো হয় বলে খবর। এর পর নানা লেনদেন খতিয়ে দেখা হয়। তার পরেই ২২ কোটি টাকা বাজেয়াপ্ত করা হয়। তবে এই টাকার মধ্যে স্পনসরদের থেকে প্রাপ্ত টাকা বা টিকিট বাবদ পাওয়া টাকা রয়েছে কি না, সে বিষয়ে কিছু জানা যায়নি।

আরও পড়ুন: শীতের সকালে ছুটছে শহর! ম্যারাথনে হাজির বাইচুং, শ্রাবন্তী

অন্যদিকে, পুলিশি জেরায় যুবভারতী স্টেডিয়ামে ঘটে যাওয়া ঘটনা নিয়ে বিস্ফোরক দাবি করেছেন শতদ্রু! তিনি বলেন, মেসির (Messi) নিরাপত্তারক্ষীরা জানিয়েছিলেন, তাঁর গায়ে হাত দেওয়া বা তাঁকে জড়িয়ে ধরার বিষয়টি পছন্দ করেননি মেসি। তবে প্রশ্ন উঠছিল মাঠের মধ্যে এত লোক কোথা থেকে এল? এ নিয়েও জবাব দিয়েছেন শতদ্রু দত্ত। তিনি জানিয়েছে, মাঠে প্রবেশের জন্য দেড়শো জনকে অ্যাক্সেস কার্ড দেওয়া হয়েছিল। কিন্তু, প্রভাবশালীদের কারণে, সেটি তিন গুণ পর্যন্ত বাড়ানো হয়ছিল।